Shavkat Mirziyoyev bahorda Rossiyaga tashrif buyurishi rejalashtirilmoqda

Rossiya prezidenti Vladimir Putin va O‘zbekiston prezidenti Shavkat Mirziyoyevning muzokaralari yaqin oylarga mo‘ljallangan. Bu haqda Rossiya prezidentining matbuot kotibi Dmitriy Peskov ma’lum qildi, deya xabar beradi “Interfaks”.

Rossiya va O‘zbekiston yetakchilarining uchrashuvi yaqin ikki-uch oy ichida bo‘lib o‘tadi.
Dmitriy Peskov, Rossiya prezidentining matbuot kotibi
“Izvestiya” gazetasining O‘zbekiston rahbariyatidagi yuqori martabali manbasiga ko‘ra, Moskvadagi muzokaralar energetika, qishloq xo‘jaligi mahsulotlarini yetkazib berish, harbiy-texnik hamkorlik va migratsiya masalalarini qamrab oladi.
“O‘zbek tomoni Rossiya neftining boj to‘lovlarisiz yetkazib berilishi masalasini yana ko‘tarishi kutilmoqda. O‘zbekistonning bu boradagi murojaati Rossiya hukumati tomonidan rad etilgandi. O‘zbekistonlik muhojirlar haqidagi masala ham muhokama etiladi”, — deya ma’lum qilgan manba.
Nashr muzokaralar muvaffaqiyatli kechgan taqdirda Rossiya qurol-yarog‘ bozorida yangi yirik mijozga ega bo‘lishini bildirmoqda. 2016-yil noyabrida Rossiya va O‘zbekiston mudofaa vazirlari Sergey Shoygu hamda Qobul Berdiyev harbiy-texnik hamkorlikni rivojlantirish to‘g‘risidagi shartnomani imzolagandi.
Diqqat, diqqat! “Daryo”ning Telegram’dagi rasmiy kanali — “Toshqin ‘Daryo’” (@toshqindaryo)ga obuna bo‘lib, yangiliklardan ovozli ko‘rinishda bahramand bo‘lishingiz mumkin.